b'\n_START_ARTICLE_\nFreden i Kn\xc3\xa6r\xc3\xb8d\n_START_PARAGRAPH_\nFreden i Kn\xc3\xa6r\xc3\xb8d (svensk: Kn\xc3\xa4red) markerede afslutningen p\xc3\xa5 Kalmarkrigen i 1613. Fredsforhandlingerne mellem Sverige og Danmark-Norge kom i stand p\xc3\xa5 engelsk initiativ og de to parters repr\xc3\xa6sentanter m\xc3\xb8dtes den 29. november 1612 p\xc3\xa5 en gr\xc3\xa6nsebro i n\xc3\xa6rheden af Kn\xc3\xa6r\xc3\xb8d, nu Kn\xc3\xa4red i Halland.\n_START_SECTION_\nUnderskrivelse\n_START_PARAGRAPH_\nAllerede den 20. januar 1613 kunne fredsaftalen undertegnes. Freden garanteredes af kong Jakob 1. af England._NEWLINE_En mindesten om fredsslutningen er rejst ved Sj\xc3\xb6ared mellem Kn\xc3\xa6r\xc3\xb8d og Markaryd n\xc3\xa6r gr\xc3\xa6nsen mellem Halland og Sm\xc3\xa5land. Denne gr\xc3\xa6nse udgjorde den dav\xc3\xa6rende gr\xc3\xa6nse mellem Danmark og Sverige.\n_START_SECTION_\nF\xc3\xb8lger\n_START_PARAGRAPH_\nEt vigtigt resultat for den danske konge (Christian 4.) var, at svenskerne m\xc3\xa5tte betale en krigsskadeserstatning p\xc3\xa5 \xc3\xa9n million rigsdaler. Som pant beholdt danskerne f\xc3\xa6stningen Elfsborg, der var faldet til danskerne 24. maj 1612. Det er imidlertid blevet h\xc3\xa6vdet, at den store krigsskadeserstatning gjorde det n\xc3\xb8dvendigt for Sverige at udvikle sin bjergv\xc3\xa6rksindustri kraftigt, og at de omkring tre-fire \xc3\xa5rtier senere var \xc3\xb8konomisk st\xc3\xa6rke nok til at angribe Danmark-Norge to gange og opn\xc3\xa5 de store landerobringer efter Freden i Br\xc3\xb6msebro og derefter Freden i Roskilde, der skulde forandre kortene i Norden for altid.'